UE b'impatt newtrali fuq il-klima - xi tfisser? Illum, il-Kunsill laħaq qbil dwar approċċ ġenerali parzjali dwar il-proposta dwar il-liġi Ewropea dwar il-klima. L-għan tal-proposta huwa li tistabbilixxi fil-leġiżlazzjoni l-objettiv ta' UE newtrali għall-klima sal-2050, li ġie approvat mill-Kunsill Ewropew f'Diċembru 2019. L-UE hija impenjata bis-sħiħ li jkollha impatt newtrali fuq il-klima sal-2050. Hekk kif qed nistennew gwida mill-Kunsill Ewropew dwar mira aġġornata għat-tnaqqis tal-emissjonijiet tal-gassijiet serra għall-2030, għandi l-pjaċir inħabbar li llum stajna nilħqu qbil fost l-istati membri dwar partijiet kbar tal-proposta dwar il-liġi Ewropea dwar il-klima. Huwa importanti li nagħmlu kemm jista' jkun progress f'dan l-att leġiżlattiv essenzjali. Il-ġimgħa li għaddiet, il-Kunsill Ewropew stieden lill-Kunsill biex imexxi 'l quddiem il-ħidma fuq din l-aġenda, u llum, wara diskussjoni intensa, stajna nilħqu stadju importanti fir-rigward tal-proposta għal liġi Ewropea dwar il-klima. Svenja Schulze, Ministru Federali għall-Ambjent, il-Konservazzjoni tan-Natura u s-Sikurezza Nukleari tal-Ġermanja Fil-pożizzjoni tiegħu, il-Kunsill jenfasizza l-importanza tal-promozzjoni kemm tal-ekwità kif ukoll tas-solidarjetà fost l-istati membri u l-kosteffettività fil-kisba tal-objettiv tan-newtralità klimatika. Il-pożizzjoni tal-Kunsill hija parzjali minħabba li għadha ma tispeċifikax mira aġġornata għat-tnaqqis tal-emissjonijiet ta' gassijiet serra għall-2030, peress li hija meħtieġa aktar ħidma biex jintlaħaq qbil fost l-istati membri f'dan ir-rigward. Il-qbil dwar pożizzjoni parzjali tal-Kunsill huwa opportunità biex jiġi kkonsolidat il-progress miksub matul xhur ta' negozjati intensi fost l-istati membri - id-diskussjonijiet fil-livell ta' esperti bdew f'Marzu 2020 - u jista' jgħin lill-Kunsill jiffinalizza l-approċċ ġenerali (sħiħ) tiegħu ladarba jkun intlaħaq qbil dwar il-kwistjonijiet pendenti. Il-Kunsill emenda l-parti tal-proposta oriġinali li kienet tippermetti lill-Kummissjoni tadotta, permezz ta' atti delegati, trajettorja biex tinkiseb in-newtralità klimatika. Minflok, il-Kunsill jitlob lill-Kummissjoni tipproponi mira intermedja għall-2040 wara l-ewwel rendikont globali tal-Ftehim ta' Pariġi. Il-Kunsill iżomm il-kunċett ta' trajettorja indikattiva u lineari iżda biss bħala għodda biex tgħin lill-Kummissjoni tivvaluta l-progress. Sabiex jiġi żgurat li fis-snin li ġejjin l-UE tibqa' fit-triq it-tajba biex tilħaq l-objettiv tagħha ta' newtralità klimatika, il-Kunsill jinkariga lill-Kummissjoni biex tirrapporta dwar il-funzjonament tal-liġi Ewropea dwar il-klima fi żmien sitt xhur wara kull rendikont globali skont il-Ftehim ta' Pariġi. Fejn xieraq, il-Kummissjoni tista' tagħmel proposti biex temenda l-liġi Ewropea dwar il-klima. Kuntest u passi li jmiss L-azzjoni klimatika tal-UE u tal-istati membri għandha l-għan li tipproteġi n-nies u l-pjaneta, il-benesseri, il-prosperità, is-saħħa, is-sistemi tal-ikel, l-integrità tal-ekosistemi u l-bijodiversità kontra t-theddida tat-tibdil fil-klima, biex timmassimizza l-prosperità fil-limiti planetarji u biex żżid ir-reżiljenza u tnaqqas il-vulnerabbiltà tas-soċjetà għat-tibdil fil-klima. Skont l-Aġenzija Ewropea għall-Ambjent u l-aħħar data tagħha disponibbli, sal-2019 l-UE kienet naqqset l-emissjonijiet globali tagħha tal-gassijiet serra b'24% meta mqabbla mal-livelli tal-1990. Dan ifisser li l-UE mistennija taqbeż il-mira tagħha ta' 20% ta' tnaqqis tal-emissjonijiet sal-2020. Barra minn hekk, bħalissa għandha fis-seħħ mira vinkolanti li tnaqqas l-emissjonijiet tagħha tal-gassijiet serra b'mill-inqas 40% sal-2030. Fil-konklużjonijiet tiegħu tat-12 ta' Diċembru 2019, il-Kunsill Ewropew qabel dwar l-objettiv li tinkiseb UE b'impatt newtrali fuq il-klima sal-2050, f'konformità mal-objettivi tal-Ftehim ta' Pariġi, filwaqt li rrikonoxxa wkoll li huwa meħtieġ li jiġi stabbilit qafas ta' abilitazzjoni li minnu jibbenefikaw l-istati membri kollha u li jinkludi strumenti, inċentivi, appoġġ u investimenti adegwati biex tiġi żgurata tranżizzjoni kosteffettiva, ġusta, kif ukoll soċjalment ibbilanċjata u ekwa, filwaqt li jittieħed kont taċ-ċirkostanzi nazzjonali differenti f'termini ta' punti tat-tluq. Fl-4 ta' Marzu 2020, il-Kummissjoni adottat il-proposta tagħha għal liġi Ewropea dwar il-klima u ppreżentatha lill-ministri fil-Kunsill Ambjent fil-5 ta' Marzu 2020. Il-proposta hija parti minn pakkett usa' ta' azzjonijiet ambizzjużi mħabbra fil-komunikazzjoni tal-Kummissjoni dwar il-Patt Ekoloġiku Ewropew. Fis-17 ta' Settembru 2020, il-Kummissjoni ppubblikat komunikazzjoni dwar il-pjan dwar il-mira klimatika għall-2030, akkumpanjata minn valutazzjoni tal-impatt komprensiva. Il-Kummissjoni adottat ukoll proposta li temenda l-proposta inizjali tal-Kummissjoni dwar il-liġi Ewropea dwar il-klima biex tinkludi mira riveduta tal-UE għat-tnaqqis tal-emissjonijiet ta' mill-inqas 55% sal-2030. Id-diskussjonijiet dwar il-proposta bdew matul il-Presidenza Kroata u komplew taħt il-Presidenza Ġermaniża, inkluż aktar reċentement fuq il-proposta emendata. Il-Kunsill Ewropew iddiskuta s-suġġett taż-żieda tal-mira tal-UE għall-2030 fil-laqgħa tiegħu tal-15 ta' Ottubru. Huwa ddeċieda li jerġa' lura għall-kwistjoni fil-laqgħa tiegħu ta' Diċembru bil-ħsieb li jintlaħaq qbil dwar mira ġdida għat-tnaqqis tal-emissjonijiet għall-2030. Liġi Ewropea dwar il-klima - approċċ ġenerali parzjali, 23 ta' Ottubru 2020 Din ir-riżorsa bħalissa hi disponibbli biss bil-lingwa jew il-lingwi li ġejjin: Konklużjonijiet tal-Kunsill Ewropew, 15-16 ta' Ottubru 2020 (stqarrija għall-istampa, 16 ta' Ottubru 2020) Konklużjonijiet tal-Kunsill Ewropew, 12 ta' Diċembru 2019 (stqarrija għall-istampa, 12 ta' Diċembru 2019) Proposta emendata mill-Kummissjoni Ewropea 10868/20 Din ir-riżorsa bħalissa hi disponibbli biss bil-lingwa jew il-lingwi li ġejjin: Proposta oriġinali mill-Kummissjoni Ewropea 6547/20 Din ir-riżorsa bħalissa hi disponibbli biss bil-lingwa jew il-lingwi li ġejjin: Komunikazzjoni tal-Kummissjoni dwar "It-tisħiħ tal-ambizzjoni klimatika tal-Ewropa għall-2030" 10865/20 + ADD 1 sa ADD 4 Din ir-riżorsa bħalissa hi disponibbli biss bil-lingwa jew il-lingwi li ġejjin: L-akbar tnaqqis tad-deċennju fl-emissjonijiet ta' gassijiet serra tal-UE fl-2019, qabel l-impatti tal-COVID-19 (stqarrija għall-istampa taż-ŻEE, 17 ta' Settembru 2020) Tibdil fil-klima: X'qed tagħmel l-UE (informazzjoni ġenerali) Ara l-paġna tal-laqgħa